
a Paraula es va 
fer home, i visqué entre nosaltres". 
Aquesta frase del pròleg de l'evangeli 
de Sant Joan ens situa ja en el misteri 
que estem a punt de celebrar una 
vegada més en aquest Nadal. I ens 
pot ajudar a situar-nos també en una 
de les dimensions de l'encaminament 
vers el presbiterat que hem de viure 
en el Seminari: la formació humana. 
Jesucrist crida homes i hem d'arribar 
a ser-ho amb la màxima perfecció 
possible. "Sense una adequada for- 
mació humana, tota la formació 
sacerdotal estaria privada del seu 
fonament necessari", ens recorda 
l'Exhortació apostòlica postsinodal 
'Pastores dabo vobis" en el seu núme- 
ro 43. 

Potser de vegades tendim a donar 
més importància a altres aspectes de 
la formació -espiritual, intel-lectual, 
pastoral-, i donem la humana per 
suposada. Però aquesta és també una 
exigència de la vocació rebuda, de la 
crida a ser "imatges vives" de 
Jesucrist, Cap i Pastor, que ens ha 
d'anar fent reflectir aquella perfecció 
humana que brilla en el Fill de Déu 


EDITORIAL 


fet home. Sí, el Senyor va cridar uns 
homes per fer-ne apòstols i continua 
cridant i enviant homes per a dur a 
terme l'obra de la salvació, la cons- 
trucció del seu Regne. "Tot gran 
sacerdot pres d'entre el homes és 
constituit en pro dels homes en les 
coses que són de Déu" (He 5, 1). 

Per això és important que durant el 
temps de Seminari ens esmercem en 
el cultiu d'una sèrie d'actituds i qua- 
litats humanes amb les quals puguem 
arribar a assolir una personalitat equi- 
librada, sòlida i lliure, capaç de dur el 
pes de les responsabilitats pastorals, 
especialment pensant en els destina- 
taris de la missió per a la qual hem 
estat cridats i serem enviats. 

Qualitats com la sinceritat, la lleialtat, 
l'amistat veritable, el respecte per la 
persona, la fidelitat a la paraula dona- 
da i al treball encomanat, la disponi- 
bilitat per als altres, la correcció en la 
manera d'expressar-se i relacionar-se, 
l'equilibri de judici i de comporta- 
ment, l'afabilitat, la prudència, la dis- 
creció, la generositat,... són algunes 
de les actituds que hauríem contínua- 
ment de conrear, amb l'exercici i 
l'esforç si cal, i comptant sempre 
amb l'ajut de la gràcia de Déu. 


Expressions com "jo soc així", o 
"sempre ho he viscut així" poden 
implicar un conformisme massa 
còmode i poc valorador de la capaci- 
tat de transformació de la persona 
humana i del món... I és important 
tenir experiència de creixement, que 
la transformació de la persona i del 
món són possibles. La gent, els 
homes, dones i infants als quals 
serem enviats tenen dret a tenir uns 
pastors que siguin imatges d'aquest 
Crist Fill de Déu que s'ha fet home. 
Un programa senzill i exigent per a 
aquesta formació és el que proposa 
l'apòstol Pau als Filipencs: 'Tot allò 
que és respectable, que és just, pur, 
amable, de bona reputació, tot allò 
que és virtut i digne d'elogi, tot això, 
feu-ne objecte dels vostres pensa- 
ments'( FI 4, 9) " (PdV 43). 

Estem tot just acabant el primer tri- 
mestre del curs, i ens queda encara 
molt camí per recórrer. Esmercem- 
nos en el seguiment fidel i generós de 
Jesucrist en el qual estem comprome- 
sos, però pensem que l'esforç en el 
creixement com a persones forma 
part també, i una part important, 
d'aquesta crida i d'aquest seguiment. 


urant la darrera setmana de 
novembre, el curs de tercer de teolo- 
gia, com han fet en anys passats 
altres promocions, hem pelegrinat a 
Roma. Aquesta vegada no ho hem fet 
durant l'octava de pasqua, perquè 
hem acompanyat el nostre arquebis- 
be, nomenat cardenal pel Sant Pare. 
Aquest tindrà com a missió formar 
part del col.legi de cardenals, que té 
caràcter consultiu amb cl Papa, també 
li serà assignada una parròquia de 
Roma (anomenada Mare de Déu de la 
Consolació) i podrà participar en el 
conclave on s'escull el Sant Pare. 
A Roma vam residir al Colegio 
Espafiol, on viuen diferents estudiants 
de l'estat que vénen a doctorar-se o 
licenciar-se en les Universitats 
Romanes. 
Vam assistir principalment a dues 
cerimònies importants. La primera a 
l'aula Pau VI, on van imposar la 
birreta a vint-i-nou nous 
cardenals, provinents dels 
cinc continents, entre ells el 
nostre arquebisbe. Gràcies 
a.això vam poder copsar 
que la nostra Església és 
catòlica, universal, ja que 
hi eren presents nombrosos 
fidels de les diferents diò- 
cesis originàries dels nous 
cardenals. En aquesta aula 
va ser aclamat especial- 
ment l'arquebisbe de 
Sarajevo, ciutat que malau- 
radament està en guerra, 
una guerra absurda fruit 
dels odis dels homes. 
L'altre gran acte, dins del 
qual es va lliurar l'anell als 
nous cardenals, va ser la 
missa solemne a la Basílica 
de Sant Pere del Vaticà, 
corresponent al diumenge 
de la primera setmana 
d'Advent, començament 
d'aquest nou any litúrgic. 
En el nostre viatge també 
vam poder visitar els sepul- 
cres dels dos grans apòsiols 
i columnes de l'Església: 


ACOMPANYANT 
EL NOSTRE 
ARQUEBISBE 
A ROMA 
EN EL SEU 
NOMENAMENT 
DE CARDENAL 


Sant Pere i Sant Pau. Pel que fa al 
primer, el seu sepulcre roman sota 
l'altar de la Basílica del Vaticà, prop 
de l'anomenada Capella Clementina. 
També pel que fa a Sant Pere, vam 
poder visitar el lloc de la seva càte- 
dra, la Basílica de Sant Joan del 
Laterà, catedral de Roma, o altres 
llocs com l'església de San Pietro in 
Vincola, que testimonien la presència 
d'aquest estimat apòstol i deixeble de 
Jesús. Pel que fa al segon, l'apòstol 
dels gentils, el seu sepulcre és a la 
magnífica Basílica de Sant Pau 
d'Extramurs, la qual és anomenada 
així perquè antigament estava als afo- 
res de Roma. 

No només vam visitar aquests dos 
grans llocs de pelegrinatge, sinó tam- 
bé altres esglésies de Roma, com la 
de Sant Felip Neri, la Basílica de 
Santa Maria la Major, l'església de 
Sant Climent Romà, l'església de 
Santa Sabina o l'església de Sant 
Andreu. I també altres llocs: la plaça 
Navona, els —dmuseus 
Vaticans (on vam poder 
contemplar aquesta gran 
obra, patrimoni de la huma- 
nitat), la Capella Sixtina, la 
Fontana di Trevi, el 
Coliseu i el Foro Romano. 
També vam poder visitar la 
Congregació per al Culte 
Diví, on ens van explicar 
que aquesta està al servei 
del Sant Pare, el qual 
garanteix la comunió de 
tots amb l'Església de 
Roma, i alguns projectes, 
com una edició corregida 
del Missal Romà o els nous 
rituals de matrimoni i ordes 
sagrats. 

Després d'aquests dies, 
durant els quals vam acom- 
panyar el nostre cardenal i 
vam visitar la seu de Sant 
Pere i Sant Pau, vam tornar 
joiosos i agraits per formar 
part d'aquesta Església 
Universal. 


Ricard Hernàndez, 3r. de 
Teologia 


CRÒNICA 


a acabat el primer trimestre d'aquest curs, i el nos- 

tre Seminari segueix endavant, amb tota l'alegria i impuls 
que representa per a nosaltres cloure els actes commemo- 
ratius del quart centenari de la seva fundació. 
Són molts anys per a qualsevol institució, però n'hi ha que 
cada dia semblen més joves, si més no així ho deixen palès 
les activitats d'aquest primer trimestre del curs 1994-95, 
que ha estat també molt marcat per la celebració dels 25 
anys de l'ordenació episcopal del Sr. arquebisbe i la seva 
posterior elecció com a cardenal. 


Setembre 


Els dies 5, 6 i 7 tinguérem una convivència a La Conreria, 
en la qual vam poder alternar temps lúdics amb estones de 
treball sobre la funció del seminarista en la pastoral. 

Vam iniciar el curs el 29 de setembre amb una convivència 
per cases que continuà l'endemà amb un recés, predicat a 
Diputació per Mn. Salvador Cristau, al Convictori per Mn. 
Josep Maria Domingo i a la Sagrera per Mn. Josep Serra. 


Octubre 


El curs acadèmic s'inaugurà el dia 3 amb la celebració de 
l'eucaristia a la capella del Seminari presidida pel senyor 
arquebisbe. Després de dinar tots plegats, un cop presen- 
tats els nous seminaristes, Mons. Vives li oferí una placa 
de ceràmica commemorativa de les seves noces d'argent 
episcopals de part de tot cl Seminari. 

El dia 4 se celebrà una eucaristia a la parròquia de Betlem 
en sufragi del pare de Mn. Xavier Ribas. 

El dia 8 fou ordenat de prevere, a Santa Maria de 
Martorell, Mn. Josep Lluís Aguilar. I l'endemà, dia 9, 
foren ordenats Mn. Joan Carles Montserrat i Mn. Rafaci 
Méndez, en aquesta ocasió a la catedral de Barcelona. 

El dia 11 celebrà l'eucaristia al convictori Don Fernando 
Ariztía, president de la Conferència Episcopal de Xile i 
bisbe de Copiapó, on hi ha destinats alguns preveres dioce- 
sans de Barcelona. 

El dia 18 assistiren també a l'eucaristia de la Sagrera els 
ex-residents d'aquesta casa, amb motiu de ja festa del seu 
patró, Sant Lluc. 

El dia 19 tingué lloc la inauguració del curs de les 
Facultats de Filosofia i de Teologia, amb la celebració de 
l'eucaristia a la capella del Seminari presidida pel Sr. 
arquebisbe i l'acte acadèmic a la Sala d'Actes del 
Seminari. Hi assistiren nombroses autoritats eclesiàstiques, 
civils i acadèmiques. Es llegiren les memòries del curs 
1993-1994 de les diferents institucions i, durant els parla- 
ments, fou molt aplaudit d'una forma especial el nou degà 
de la Facultat de Teologia, Mn. Joan Busquets. Aquest 
acte finalitzà amb la lliçó inaugural pronunciada pel Dr. 
José Florentino Pino Canales. 


Els dies 26 i 27 visitaren les residències els rectors de les 
parròquies on col-laboren els seminaristes de filosofia i 
teologia, i el dia 3 de novembre els dels d'introductori. 


Novembre 


El dia 4 tinguérem jornada de formació a Diputació, amb 
una conferència a càrrec del P. Manuel Bellmunt al voltant 
del Sínode sobre els Religiosos. L'endemà hi hagué un 
recés a les tres residències: el de Diputació el predicà 
Mons. Traserra, mentre que el del Convictori tingué lloc a 
Martí i Codolar i el predicà Mn. Salvador Cristau, i el de la 
Sagrar el predicà Mn. Jaume Grané. 

El dia 6 visitaren el Convictori els pares dels residents, els 
quals foren rebuts per Mons. Carles. 

El dia 7, festa del beat Francesc Palau, durant la missa a 
Sant Vicenç de Sarrià en commemoració del trasllat de les 
restes del Dr. Tarrés, se celebrà el ritu d'admissió als ordes 
de Xavier Aymerich, Josep Baena, Jesús Cafias, Jordi 
Fàbregas, Ignasi Fuster, Vicenç Guinot, Josep Monfort, 
Ferran Moreno, Antoni Oriol, Adolf Pujol, Enric Termes 1 
Jordi Vilalta. Tres dies abans, el divendres 4, i durant la 
Jornada de Formació en Jesús Cafias i en Jordi Fàbregas 
reberen els ministeris del Rectorat i Acolitat, i l'Enric 
Termes fou admès als ordres. 

Els dies 8 i 9 el senyor arquebisbe visità les residències de 
Diputació i del Convictori, celebrant-hi l'eucaristia i com- 
partint la sobretaula amb els seminaristes. El mateix dia 9 
al vespre es disputà a les instal-lacions esportives del 
Col-legi Pare Manyanet un emocionant partit de futbol 
entre aquestes dues residències, amb el resultat de 9 gols a 
4 a favor del Convictori: resta pendent la revenja. 

Els dies 11 i 15 celebraren respectivament l'eucaristia a 
Diputació, Mn. Joan Carles Montserrat i Mn. Josep Lluís 
Aguilar, ordenats recentment, aquest últim també visità el 
Convictori el dia 24. 

El dia 13 fou ordenat de diaca Mn. Josep Gassó, a ia parrò- 
quia de Sant Esteve de Granollers. 

El dia 15 en Valentí Vúzquez i en Santi Gonzélez, a la 
residència de Diputació, projectaren unes diapositives del 
viatge realitzat a Xile el passat estiu. 

El dia 18 celebràrem l'eucaristia a la Catedral, amb motiu 
de la festa de la seva dedicació, la qual fou presidida per 
Mn. Salvador Cristau, vice-rector del Seminari. 

El 21 vam assistir i col-laborar en la Jornada Sacerdotal, 
que enguany ha tingut lloc novament a l'edifici del 
Seminari. La diada serví per celebrar els 25 anys de l'orde- 
nació episcopal del senyor arquebisbe i per cioure els actes 
commemoratius del quart centenari del Seminari. Després 
de celebrar l'eucaristia a la capella i escoltar la conferèn- 
cia pronunciada per Mons. Torrella, arquebisbe de 
Tarragona, vam servir les taules a l'hora de dinar. 

Del 24 al 29 els alumnes de 3r. de teologia han anat a 
Roma, avançant el viatge previst per Pasqua, per tal de fer- 
lo coincidir amb la cerimònia d'entrada al col-legi cardena- 
lici de Mons. Carles. 


UMIBROMS 1 


Desembre 


Els dies 5 al 8 de desembre, aprofitant l'aqueducte de la 
Constitució i la Immaculada, tingueren lloc unes jornades 
de formació dedicades a "La comunicació humana i pasto- 
ral" a la casa de colònies "Penyafort" (Pontons, Alt 
Penedès), amb la participació de Mn. Joan Pujol, el P. 
Jordi Font, Mn. Xavier Morlans, la Sra. Mercè Baraza i 
Mn. Ignasi Mora. 

El dia 8 va ser ordenat de prevere Mn. Francesc Gimeno a 
la parròquia de Santa Maria del Taulat de Barcelona. 


Robert Baró, 1r. de Teologia 


LA INTEL-LECCIÓ 
VIOLENTA 


Aquest és el títol de la lliçó inaugural d'aquest curs, en què 
el Dr. Florentino Pino ens va voler mostrar que la violèn- 
cia és un principi inherent a la intel-lecció tal com l'entén 
Zubiri. De fet el gran filòsof Xavier Zubiri no fa servir 
explícitament el terme "violència", però sí el de "força". I 
aquesta força té un caràcter violent i porta violentament la 
intel-lecció cap al seu fi. El pensar és en Zubiri pensar sen- 
tiente, que és pensar forçadament, violentament. 

Aquesta concepció té els seus precedents especialment en 
Schopenhauer i Nietzsche: tots dos se centren en la volun- 
tat com a força darrera, energia primigènia de tota 
intel-lecció. I anant encara més lluny, tenim la polèmica 
medieval entre dominics i franciscans sobre la primacia de 
la voluntat o l'intel-lecte en Déu: o Ricard de Sant Víctor, 
quan parlava dels quatre graus de la caritat violenta, això 
sí, a partir de la força que ve de la caritat mateixa. 

dubiri, però, no partirà de la voluntat primordial, sinó que 
parlarà en primer lloc de la realitat, i serà la realitat allò 
primari en tot el seu sistema. 


Tot seguit passà a analitzar l'estructura de l'obra de Zubiri 
sobre la intel-lecció. És una obra en tres volums sota el 
títol general de Inteligencia Sentiente. Zubiri considerava 
aquesta obra com un tríptic, més que com una trilogia. I la 
imatge del tríptic és molt suggerent: no es tracta de seguir 
un discurs lineal, sinó de contemplar el tríptic amb la seva 
taula central i les dues taules col-laterals. Per entendre'l cal 
veure primer l'articulació de la taula central i després 
l'articulació d'aquesta amb les altres dues. 

En l'obra de Zubiri la taula central és el primer volum, 
amb el títol Jntetigencia y realidad. Aquest volum dóna 
primer una visió global del tríptic, i en una segona part 
analitza la primera i primària forma d'intel-lecció, que és 
l'aprehensió primordial de la realitat. Aquí no sabem enca- 
ra el contingut d'allò real aprehès, però sí que el captem 
com a real, quedem instal-lats ja en la seva realitat. La 
aprehensió primordial serà el punt de partença i també el 
punt d'arribada del camí que haurà de fer la mirada con- 
templativa. 

El segon volum, Jteligencia y Logos, constitueix la pri- 
mera taula col-lateral. Aquí se'ns mostra de quina manera 
la cosa ja aprehesa com a real és reactualitzada "lògica- 
ment", és a dir, afirmada com allò que és "en realitat". 
Aquí s'analitzen les "simples aprehensions" i els judicis. 
Partim d'allò primordialment aprehès i després hi tornem 
d'una manera nova. La taula lateral s'obre des de la central 
per tornar a tancar-se sobre ella, però ja no del tot ni de la 
mateixa manera. 

La darrera taula la forma el volum /Jnteligencia y Razón, i 
ens mostra com allò que hem aprehès com a real i afirmat 
com el que és "en realitat" ara es reactualitza com allò que 
és "en la realitat". Aquest és el lloc del coneixement essen- 
cial. Aquest volum acaba amb la conclusió general del 
tríptic. Partint de la taula central, logos i raó tornen a tan- 
car-se sobre ella per instal-lar-nos en l'estat nomenat 
"saber". 

Bé, fins aquí arriba la introducció. Ara començaria pròpia- 
ment la tasca de mostrar el caràcter violent present en 
aquest esquema de la intel-lecció, part central de la lliçó. 
Amb el poc espai del que disposem a Portal Obert no és 
possible explicar-ho com caldria, però podeu llegir el text 
de la conferència. De moment, direm que la força d'impo- 
sició del real és l'origen mateix de la intel-lecció, i a més 
aquesta força té un caràcter expansiu i direccional, d'aper- 
tura, i així quedem violentament retinguts pel real. També 
en el logos i la raó, apareix la violència. I, al final, logos i 
raó s'uneixen sobre allò primordialment aprehès, culmi- 
nant en el saber, però no sense conflicte. El saber no és 
plàcid ni absolut, resta encara obert a la realitat que el 
supera. La força del real l'arrossega vers la realitat darrera. 
I és aquí on sorgeix la questió de Déu, que Zubiri deixarà 
ja per a altres obres seves. 


Josep Vicenç Moragues, 2n. de Filosofia 


Sóc en JOAN NADAL I GARCIA. 
Nascut al barri de Sants de Barcelona 
el 18-XI-54, vaig treballar set anys 
com a administratiu en una empresa. 
Vaig sentir la crida al ministeri grà- 
cies al mossèn i a un seminarista de 
la parròquia del meu barri: la Mare de 
Déu dels Dolors. Vaig ser ordenat de 
prevere l'11-VI-84 a Sabadell, i des 
d'aleshores he estat vicari de les 
parròquies de Santa Maria de Barberà 
j de la Sagrada Família de Sabadell, i 
en aquesta última també rector. He 
col-laborat sobretot en la Pastoral de 
Joventut: delegat de zona, delegat de 
vocacions, en l'Esplai, l'Escoltisme, 
el MUEC i professor d'institut. 
Actualment col-laboro els caps de 
setmana a la parròquia de Sant 
Antòni de Pàdua de Sabadell i sóc el 
consiliari federal de la JOC-JOBAC i 
de la Coordinadora de Joves Cristians 
de Sabadell. 


Em dic DAVID REMOLAR I 
GARCIA, tinc 24 anys, he estudiat 
fins a COU i he tingut diverses expe- 
riències en el món del treball admi- 
nistratiu: duanes, Registre Mercantil. 

Actualment col.laboro en la parròquia 
de Sant Joan M. Vianney, del barri de 
Sants, del qual procedeixo. 


Em dic JORDI GUTIÈRREZ I 
BASSA, he estudiat el primer curs de 
filosofia eclesiàstica. Tinc 23 anys, 
dels quals n'he treballat un parell, 
aparcant els estudis momentània- 
ment. També vaig estudiar al 
Seminari Menor, on hi vaig cursar 
primer i segon de BUP i COU i del 
qual guardo un bon record. 
Actualment estic fent el curs 
d'Introductori i col.laboro en la 
parròquia de Santa Eulàlia de Mérida. 


Em dic JOSEP TORRENTE I 
BRUNA, he estudiat Enginyeria 
Industrial Elèctrica, i tinc 28 anys. En 


RESENTACIÓ 


— 


fa vint-i-un que vaig arrelar -alesho- 
res com a infant- al centre d'esplai de 
la parròquia del Pi de Barcelona, on 
arrenca la meva afició per l'excursio- 
nisme i la fotografia. És col-laborant- 
hi que he anat desvetllant la crida que 
Déu m'adreça, a través de la tasca 
amb els infants i el jovent, de l'acom- 
panyament dels mossens i de la refle- 
xió compartida amb altres joves als 
Josepets de Gràcia i al Centre 
d'Acolliment. Aquest any faig el curs 
introductori. 


Sóc en FRANCESC BURGUI- 
LLOS, tinc 22 anys i visc a la 
Llagosta. L'any passat treballava en 
un magatzem i estudiava a l'Institut 
de Teologia de Barcelona. Vaig 
començar a plantetjar-me entrar al 


Seminari gràcies al Centre d'Acolli- 
ment de Vocacions Sacerdotals. Faig 
Introductori i m'agrada la lectura i fer 
esport. Col-laboro en un grup de la 
parròquia del meu poble. 


Em dic ISRAEL MORENO. Vaig 
néixer a Barcelona l'any 1970, però 
des de fa tres anys la meva residència 
familiar es troba a Sant Pau d'Ordal. 
La meva parròquia d'origen és la de 
Santa Maria de Vilafranca, i ara 
col.laboro en la de Sant Sadurní, de 
Sant Sadurní d'Anoia. He estudiat 
Veterinària i ara cerco el Crist Camí, 
Veritat i Vida. 


Em dic IGNACI BOSCH i tinc 23 
anys. Col-laboro en la parròquia de la 


DELS 


Mare de Déu del Roser de Barcelona. 
Fins.ara he treballat com a funcionari 
de la Generalitat. El Seminari signifi- 
ca per a mi un procés decisiu vers la 
maduració cristiana i vocacional. He 
estat al Centre d'Acolliment de 
Vocacions Sacerdotals. 


El meu nom es CRISTÓBAL 
ROBLEDO. Tinc 27 anys. Visc a la 
Llagosta i estic a la parròquia de Sant 
Josep de la mateixa localitat, on porto 
un grup de post-confirmació. L'any 
passat vaig estudiar a l'Institut de 
Teologia i estava en el Centre 
d'Acolliment de — Vocacions 
Sacerdotals. He estudiat fins a COU i 
abans d'entrar al Seminari he treba- 
llat 9 anys en una empresa química 
alemanya, on feia tasques administra- 


tives. M'agrada molt fer esport i estic 
content d'haver pres aquesta decisió. 
Durant aquest any faig Introductori. 


Jo sóc l'ISRAEL RODRÍGUEZ i 


. tinc 19 anys. Abans d'entrar al 


Seminari i passar pel Centre 
d'Acolliment, treballava pels matins 
en el "Continente", a la secció de 
fruites i verdures. Després de lliurar- 
me de la mili vaig començar a estu- 
diar BUP, en horari nocturn, i els 
caps de setmana continuava la feina 
en la meva parròquia d'origen, la 
Mare de Déu de la Salut de Badalona, 
amb la JOC, la catequesi... Aquest 
any començo l'Introductori i de 
moment tot marxa prou bé. 


NOUS 


El meu nom és ALFONS NEISSON 
SALOMÓN RIPEU. Tinc 23 anys i 
sóc de Baney (Guinea Equatorial). 
He estat 6 anys al Seminari Menor de 
Guinea i 2 en el Seminari Major de 
Tenerife. Tinc afició a la lectura i al 
teatre i faig esport. L'any passat vaig 
estudiar tercer de Teologia a la nostra 
Facultat, estava en el Centre 
d'Acolliment i col-laborava en la 
parròquia de Sant Pius X, de la qual 
conservo un grat record. Actualment 
estic a la parròquia de Santa Maria de 
Castelldefels i n'estic molt content. 
Aquest any faig el curs introductori. . 


Sóc en PERE ROVIRA OLIVE- 
ROS. Vaig néixer a Barcelona fa 33 
anys, tot i que sempre he viscut a 
l'Hospitalet. He fet estudis professio- 
nals d'administratiú que m'han servit 
a la pràctica treballant en el Banc de 
Santander. Vinc de la parròquia sale- 
siana de Maria Auxiliadora de Sarrià. 


Sóc en JOSEP ZARZUELA I 
SERRA. Tinc 37 anys. Essent uni- 
versitari -ara fa vint anys- em van 
convidar a seguir un llarg camí grà- 
cies a la Casa de Santiago, que m'ha 
possibilitat treballar al Camerun i 
estudiar teologia a la Universitat 
Pontíficia de Salamanca. Darrera- 
ment he treballat a la pastoral de la 
marginació i he viscut amb malalts de 
la sida. 


Em dic XAVIER SOBREVIA I 
VIDAL. Vaig néixer a Barcelona i 
tinc 28 anys. Sóc el tercer de 4 ger- 
mans. Després d'estudiar la carrera 
de Medicina General, vaig començar 
els estudis de Teologia, alhora que 
iniciava el doctorat en l'àmbit de la 
Bioètica sobre els malalts en situació 
terminal. Actualment col-laboro a la 
parròquia de Sant Baldiri de Sant 
Boi, pendent d'acabar la tesi i estu- 
diant bàsicament el cinquè curs de 
teologia. 


JORNADA DIOCESANA DE PREVERES 


és de 400 persones entre 
preveres, diaques i seminaristes del 
bisbat de Barcelona amb els nostres 
bisbes ens aplegàrem el proppassat 
dilluns dia 21 de novembre amb 
motiu de la VIII Jornada Diocesana 
de Preveres. La trobada tingué lloc 
per segon any consecutiu a l'edifici 
del Seminari Conciliar, amb motiu 
del final de la celebració dels 400 
anys d'aquesta institució, i fou una 
bona ocasió per poder felicitar el nos- 
tre arquebisbe, Mons. Ricard Maria 
Carles, per la celebració de les seves 
noces d'argent episcopals i també pel 
seu recent nomenament de cardenal. 
A més dels cinc bisbes auxiliars de 
Barcelona i del bisbe auxiliar emèrit 
Mons. Ramon Daumal, comptàrem 
amb la presència també enguany de 
l'arquebisbe de Tarragona, Mons. 
Ramon Torrella, al qual tants lligams 
l'uneixen amb la nostra diòcesi. 


L'arquebisbe Ricard Maria reiterà en 
diverses ocasions el seu agraiment 
envers el prelat tarragoní, el qual 
coneix des de fa molts anys i que, a 
més, recordà que havia estat prevere, 
rector del Seminari i bisbe auxiliar de 
la nostra diòcesi de Barcelona. 

La Jornada començà a les 11 del 
matí, amb unes paraules de benvingu- 
da del vice-rector del Seminari, 
Mn.Salvador Cristau, i amb la pre- 
sentació de l'acte a càrrec del mateix 
senyor arquebisbe. Després de la 
pregària de tèrcia, prengué la paraula 
Mons. Torrella, el qual ens parlà 
sobre el tema "Els preveres i el 
Concili Provincial Tarraconense". 
Com ell mateix comentà, no preten- 
gué fer una xerrada acadèmica, sinó 
unes reflexions sacerdotals. L'arque- 
bisbe de Tarragona animà tots els 
presents a seguir obeint el manament 
de Jesús de convertir-se i anunciar 
l'Evangeli i a revifar el do rebut. I tot 
això en el marc del Concili 
Provincial, que serà un moment 
d'especial expressió de la comunió 
eclesial i de la col-legialitat episco- 
pal, cal que el visquem amb intensi- 


tat, en esperit de con- 
versió i de renovació. 
Un dels reptes del 
Concili és el de la 
nova evangelització, 
Mons. Torrella 
animà a tots a exercir 
el seu ministeri amb 
humilitat, amb una 
gran confiança en el 
Senyor, i també 
sabent discernir els 
signes dels temps a la 
llum de l'evangeli. 

A continuació vàrem 
celebrar l'Eucaristia. 
En la seva homilia, el 
ja cardenal Carles 
donà gràcies a Déu 
per poder ser aquí 
amb tots els presents. 
En la Festa de la 
Presentació de la 
Mare de Déu, i 
reproduint una sèrie 
de textos del Dr. Pere 
Tarrés, l'arquebisbe recordà l'inici de 
la seva vocació, el seu procés i ia 
seva joia pels 43 anys de prevere i 25 
de bisbe al servei de Déu, de 
l'Església i de tots els homes. Al final 
de la celebració, Mn. Miquel Àngel 
Pérez llegí el seu testimoni en nom 
dels preveres ordenats en l'últim any. 
L'acte continuà amb un dinar de ger- 
manor en un improvisat menjador, el 
qual serví per poder compartir l'amis- 
tat i la companyonia entre tots. El 
brindis corregué a càrrec del molt 
apreciat Mons. Ramon Daumal. 
Durant la sobretaula prengué la 
paraula el bisbe auxiliar Mons. Joan 
Carrera, que en nom de tots els pre- 
sents expressà la felicitació i agrai- 
ment a l'arquebisbe. Finalment, el 
mateix Mons. Ricard Maria Carles 
donà per finalitzat l'acte, el qual 
acabà amb el cant del Virolai, espe- 
rant que en anys pròxims es pugui 
seguir repetint aquesta diada de ger- 
manor. 


Xavier Aymerich i Mifiarro, 
5è, de Teologia 


Mestres de Carctal 


l passat 16 d'octubre el 
Sant Pare, a Roma, presentava als 
fidels les vides de cinc cristians com 
a dignes de ser imitades. Eren: 
Nicolas Roland, prevere francès del 
s.XVII, Alberto Hurtado, prevere xilè 
de la Companyia de Jesús (1901- 
1952), Josefina Vannini, del s.XIX, i 
també dues religioses molt lligades a 
casa nostra, Maria Ràfols i Petra de 
San José. 
A propòsit de la beatificació 
d'aquests homes i dones de Déu, Joan 
Pau II digué: "la seva opció per la 
vida religiosa, lluny de ser una fugida 
del món, és més aviat una concentra- 
ció de caritat i d'esperança, essent el 
món el primer beneficiat... En ells la 
caritat es transforma en projecte edu- 
catiu per als infants, en sostre per als 
qui no en tenen, en acolliment per als 
marginats o en tendresa sol-lícita per 
als malalts". 


MARIA RÀFOLS 
(1781-1853) 


Neix a Vilafranca del Penedès al si 
d'una família humil i treballadora. En 
ella aprendrà les primeres oracions, 
com també les primeres lliçons sobre 
el treball, l'austeritat i l'amor als 
pobres. 

Amb 23 anys es troba al front d'un 
grupet de joves per constituir una 
Germandat al servei de l'Hospital de 


Nostra Senyora de Gràcia a 


Saragossa, tasca que en aquella època 
era innovadora: servir el Crist en la 
persona dels malalts d'una manera 
estable. 

A Saragossa haurà d'enfrontar-se 
amb l'ambient hostil d'alguns emple- 
ats, lluitant contra els abusos i irres- 
ponsabilitats envers els malalts. 
Durant els "Sitios" de Saragossa no 
dubtarà a travessar el camp de batalla 
per intercedir pels ferits. La ciutat la 
declarà heroina de la caritat. 


Experimentà l'amargor de la calúm- 
nia que la portà a ser empresonada i 
desterrada. 

Finalment morí després de 49 anys de 
vida religiosa, deixant a les Filles de 
la Caritat de Santa Anna el seu caris- 
ma: la caritat universal, principalment 
amb els més pobres i necessitats, feta 
hospitalitat fins a l'heroisme. 


PETRA DE SAN 
JOSÉ 
(1845-1906) 


Neix a Màlaga i als 3 anys queda 
Òrfena de mare. Molt aviat comença a 
tenir sentiments de compassió envers 
els més pobres i arriba a captar per a 
ells. Se li uneixen tres joves i el 1880, 
animada pel seu bisbe, funda la con- 
gregació de Mares dels Desemparats i 
Sant Josep de la Muntanya per servir 
els necessitats com 
a mare. Als inicis 
afrontaren incom- 
prensions i situa- 
cions difícils amb 
fe: "la prova venia 
de dalt i calia beure 
el calze fins a l'últi- 
ma gota". 

Fou una dona de fe 
profunda, enfortida 
per una oració per- 
severant i intensa. 
Tenia gran devoció 
a Sant Josep, al qual 
dedicà el santuari de 
Sant Josep de la 
Muntanya de 
Barcelona. 


Vicenç Guinot i 
Gómez, 
5è. de Teologia 


SEMINARI MENOR: 


CRÒNICA DEL PRIMER TRIMESTRE 


n una carta dels diumenges, el 
Sr. cardenal, Mons. Ricard M. Carles, 
deia que havia celebrat l'eucaristia al 
nostre Seminari per un noi que va 
morir d'accident l'estiu passat. 
Certament, en la missa d'inici de curs 
vam pregar per un company que els 
primers dies d'agost va morir tot fent 
esport en bicicleta. Era en Jesús 
Canal. Havia entrat feia dos anys a 
primer de BUP i Si una cosa clara 
tenia -malgrat la seva joventut- era la 
vocació sacerdotal. Deixa un record 
molt entranyable. Era extraordinari 
en la vida ordinària: pietós, bon amic, 
esportista -era entusiasta del Barçal-, 
estudiant esforçat. Participava en el 
moviment Hora-3 i se sentia identifi- 
cat amb tot el que-es feia a la parrò- 
quia de Sant Vicenç de Sarrià. La 
relació amb els nois de la seva edat 
era cordial i tenia una gran confiança 
amb els mossens. Fugia de tot el que 
no era propi d'un noi que se sent cri- 
dat al sacerdoci i ho acompanyava tot 
plegat amb un sentit de l'humor molt 
peculiar, els seus acudits eren famo- 
sos per ser una mica "suats". El tro- 
bem a faltar. No dubtem que des de la 
casa del Pare vetllarà per aquesta 
casa -el Seminari- on hi ha tants ger- 
mans que el recorden. 

També l'estiu ha estat trist amb el foc 
dels nostres boscos. El frondós parat- 
ge de La Conreria ha quedat molt 
malmès, ara, però, amb les pluges ja 
rebrosta una mica la verdor... 


El curs ha començat amb un augment I 


d'alumnes a l'escola. Som 158, han 
vingut 10 nous seminaristes de diver- 
sos cursos, a hores d'ara ja són al 
Seminari com si hi haguessin estat 
sempre. També comptem amb l'ajut 
d'un nou formador: Mn. Antoni M. 
Llompart. 

El dia 11 d'octubre férem.una sortida 
cultural que es va veure aigualida per 
les pluges. Vam haver d'improvisar 
una solució ja que els llocs on haviem 
d'anar estaven inundats. Anàrem a 
Montserrat, lloc molt conegut però 
sempre estimat pels catalans. Ultra la 


missa conventual es feren diverses 
activitats i, en la mesura que el temps 
ho permetia, coneixement del lloc. La 
visita als museus fou molt interes- 
sant. 

Els darrers dies d'octubre vam anar a 
Vilafranca del Penedés a fer un recés. 
Van ser dos dies i mig d'espiritualitat 
i convivència: reflexió, pregària i 
contactes amb persones i llocs que 
parlen de Déu, visitàrem el Monestir 
de les Carmelites, el Molí d'en 
Rovira, casa de la Mare Ràfols 
recentment beatificada, i la basílica 
de Santa Maria, curulla d'història i 
art. Mn. Ignasi Mora, rector, i Mn. 
Fidel Catalan, vicari, van dirigir les 
nostres meditacions i reflexions. Va 
ser una experiència molt reeixida. 

Un grup d'antics alumnes de Ja 
Conreria va venir a commemorar el 
50è aniversari de la seva entrada al 
Seminari ci proppassat 3 de novem- 
bre. Els acompanyava Mn. Josep 
Campo que també feia 50 anys que 
havia començat com a "superior". Hi 
"havia molts preveres i d'altres que no 
seguiren el camí sacerdotal. Van 
celebrar l'Eucaristia, es trobaren per 
canviar impressions i records i acaba- 
ren amb un dinar. Alguns dels nostres 
seminaristes ajudaren el servei de les 
taules. Aquesta "diaconia" va merèi- 
xer dir que l'àpat havia estat servit 
per "excel-lents cambrers". 

El dissabte 5 de novembre celebrà- 
rem la nostra Festa Major: Santa 
Maria de Montalegre. Després d'una 
Assemblea amb els pares dels alum- 
nes ens aplegà l'Eucaristia, precedida 
de la tradicional processó amb la 
imatge de la Mare de Déu de 
l'Alegria, tot passant per sobre d'una 
catifa de flors confeccionada pels 
alumnes. Enguany presidí la missa 
Mn. Jordi M. Herrero que ha estat 
formador durant aquests darrers dos 
cursos. En acabar la celebració tin- 
guérem ocasió d'agrair-li el seu tre- 
ball entre nosaltres. 

Els nostres seminaristes han pregat 
per les intencions del Concili 
Provincial Tarraconense. Sempre 
tenint en compte que parlem d'ado- 
lescents, es prega i es viu aquesta rea- 


litat pastoral tan important per a les 
nostres Esglésies. 
L'equip de mossens hem anat a 
Roma amb motiu del cardenalat del 
Sr. arquebisbe. Els nostres seminaris- 
tes amb gust ens haguessin acompan- 
yat... no era possible. Tots, però, 
s'han interessat per saber amb detall 
tot el que visquérem aquells dies al 
Vaticà. 

Moltes altres coses han succeit al 
nostre Seminari però no és possible 
contar-les totes. Ara ja s'acaba el tri- 
mestre i l'ambient d'exàmens ho 
domina una mica tot, però això no és 
obstacle perquè, una estona aquí i una 
mica allà, es prepari el Festival de 
Nadal que, com cada any, oferim als 
pares dels alumnes. Esperem que els 
"nostres cants" no ens portin un 
Nadal plujós... sinó assolejat per la 
vinguda del Sol que ens visita del 
Cel. 


Josep Anton Arenas i Sampera, 
rector del Seminari Menor 


n aquest número de Portal 
Obert, hem considerat oportú fer-li 
una entrevista a Mn. Joan Busquets, 
prevere diocesà de Girona que recent- 
ment ha estat nomenat degà de la 
Facultat de Teologia de Catalunya. 


Portal Obert - Quina importància 
creu que s'ha de donar a la teologia 
en Ja nostra formació vers el presbite- 
rat2 


Joan Busquets - El capellà necessita 
una bona formació teològica, per 
exigències del mateix ministeri pasto- 
ral. Hem de ser actius i generosos, 
saber emprendre coses i tornar a 
començar. Però el simple activisme 
és foc d'encenalls i l'immediatisme 
porta a obrir la pròpia botigueta. 
Fiqueu-vos al cap que "la millor 
pràctica és una bona teoria". E en el 
cas del prevere, això vol dir tenir les 
idees clares sobre la fe i sobre 
l'Església i el ministeri, saber de qui 
és testimoni i de què. Si voleu capaci- 
tar-vos per evangelitzar i animar les 
comunitats cristianes, ara us heu de 
dedicar seriosament a l'estudi. Tenir 
una síntesi teològica sòlida, fidel i 
actual, és molt necessari, amb els 
diversos temes de la fe i de la moral 
ben harmonitzats i jerarquitzats, que 


rics i de laboratori, sinó pensant en la 
gent d'avui... En resum, l'estudi de la 
teologia el veig per a vosalires com 
una "exigència pastoral". 


P.O. - Quins aspectes considera prio- 
ritaris impulsar i promoure en la 
Facultat de Teologia de Catalunya2 


J.B. - Que la gent treballi més, tant 
en l'aprofitament de les classes com 
'en les hores dedicades a l'estudi. 
També els professors ens hi hem de 
dedicar més i estar més disponibles 
per als estudiants. Heu de "fer servir" 
més els professors: per ampliar un 
tema, repetir un exercici, preguntar 
alguna questió relacionada amb la 
matèria o amb la vida de l'Església. 
Hi ha algunes absències de classe, 
d'uns i altres, que no veig que es jus- 
tifiquin. Heu d'exigir-nos als profes- 
sors: però això només val si us exigiu 


no siguin només coneixements teò-, 


ENTREVISTA 
A. 
MOSSÈN 
JOAN 
BUSQUETS 


també a vosaltres mateixos. Sou gent 
força serena, tranquil-la, i voleu anar 
a l'essencial, però, us confesso que, 
en general, com a alumnes us veig 
força ensopits, poc apassionats per la 
teologia, poc engrescats per l'estudi. 
Us vull recordar que el temps d'estu- 
diant no torna. És una oportunitat 
única, un privilegi, que hauríeu 
d'aprofitar ara que no us apreten 
altres obligacions. A la Facultat, 
m'agradaria saber trobar mètodes 
d'estímul i d'ajuda per als estudiants. 
Finalment, m'agradaria també impul- 
sar el diàleg i l'entesa entre totes les 
instàncies formatives. Tots en som 
responsables i hem de saber crear un 
clima positiu i rectificar, si cal, sense 
tancaments ni afany de protagonisme. 
A vosaltres us toca una bona part de 
responsabilitat i animo els delegats de 
curs (que són seminaristes, enguanyl) 
que ens hi ajudin. 


P.O. - A més de degà, vostè ha estat 
rector: del —Seminari —Major 
Interdiocesà i ho és encara dels semi- 
naristes de Girona. Quin consell ens 
podria donar per mantenir un equili- 
bri davant les exigències de les 
dimensions de la nostra formació: 
vida de comunitat, pastoral, estudi i 
pregària 


J.B. - El procès de formació, amb les 
diverses dimensions, té una unitat. 
Pel que fa al temps, ara heu de dedi- 
car més hores a l'estudi. Cap de 
nosaltres no trobaria bé que un 
mossèn no tingués temps d'atendre 
els fidels perquè està ocupat i tancat 
tot el dia a l'estudi. Doncs tampoc 
hem d'acceptar que en l'etapa de 
seminari no dediqueu les hores 
necessàries a estudiar seriosament. 
L'estudi és el vostre treball (8 hores 
diàries), que ajuda al creixement 
humà i cristià i nodreix la mateixa 
vida espiritual. Trobareu sentit a 
l'estudi si no el separeu del conjunt 
dels aspectes de la formació sacerdo- 
tal. Cal integrar l'estudi en el procés 
espiritual per tal d'aconseguir "aque- 
lla intel.ligència del cor que ens fa 
capaços de comunicar el misteri de 
Déu als germans" (cf. PDV 51). 


Ramon Dalmau, 3r. de Teologia 

